Nii baihate Jerosaleeun cauha cue Jesoso,
Jorioocuru beseta bitoaane coina.
Nii Jerosaleeunte,
carenero bacuujuaneein curuajaain nenaa acuujua rohan ne Beteseta neein curuajaain acau netaojia najaan.
Ecute saoquiin niha loanarine jana nasaae daraacoore arajiin cunaitenacaauru,
maosacuru,
bacosacuru,
neluhinaauru,
jihuronacaauru,
niichuru daraaque nerurujuaa nii acau netaojiane cohaca.
Nii acau netaojia jetaote,
tabaque nichoae fauha Cana Coaunera Letonone,
nerurujuae nii acau.
Nitohaneein nerurujuaane jana,
ichoaaichaniha cuhane faui cunaitenaa jetaote nerautae.
Cuute ne leinjiin cacha,
nichatachoonca fosa jaanacaain cunaaicha aina nei.
Niite tocoeecohane jana coarae Cana Coaunera Calaohi Jesoso.
Coaraane jana,
inae nitohaneein carajaain cunai aina nihana jaunte,
rai:
“Nerautanaa jereeina”,
naain caje bajaa Jesosone janate:
“Eejeen,
aihanu niquicha.
Nete nene caa acau netaojianaja cuhane canu faeraanura.
Faunaa jerichaaunne naineeinte,
canu ichoachaniha faaure leeochaaurura”,
naa nii cunaitenaane janate:
“Saan.
Chajaain nimichuhin chela seriin amuute coaracaara”,
naa Jesosone janate,
nii rijieeoritiin caoachanainejeein nerautaain,
nela seriin nichaauraain jelai caje amue nii cunaitenaa.
Nii janate nebetacanaa janonaa bana nitohanai ichaane jaun,
coaraain:
“Ta cocoaeraa chaelai baijiera erenene coitucuhinete,
nebetacanaa cojoanonaa nihane saijieein anajiin baijiaai”,
naauruha rai Jorioocurune janate:
“Aihanu niqui,
nete caletoae canu cunai caje carautaera”,
naane jana:
“Chate nii nitohanai ichaaine coina eletoaeta”,
naain niqui bajaauruhane jana
coitucuene,
arajiin cacha jana nitajeoriha Jesosone jaun.
Nii baihate nii Jerosaleeun nenaa ita taojiaain Cana Coaunera bajaauruha Jorioocuru najaan Teenforo asaae eruhin:
“Aonaau,
inae laaen nerautaaicha.
Jiaonria coaiteen naosatenaa coaauquine.
Coaiteeinete jelai amuritoeriin coaraa curiquiincha”,
naa Jesoso raine jaunte,
Jorioocuru rai biha cue:
“Acate carautaera”,
naain.